Kuierplek skenk wins ná moord op uitsmyter | Maroela Media
'n Gewilde kuierplek in Kaapstad se bekende Langstraat sal Maandag die dag se wins skenk aan die familie van 'n uitsmyter wat Saterdag voor die kroeg met 'n mes doodgesteek is.
Joe Louis Kazadi Kanyona (32) is Saterdag omstreeks 10:30 deur drie onbekende mans met 'n mes voor Beerhouse doodgesteek. Drie mans het by die kuierplek opgedaag en met Kanyona by die deur gepraat, voordat een van die mans hom glo met 'n mes in die nek gesteek en hulle daarna gevlug het.
Volgens 'n kennisgewing op die kuierplek se webtuiste het die voorval plaasgevind toe Kanyona versoek het om een van die mans se identiteitsdokumente te sien. Alhoewel paramedici Kanyona behandel het, is hy later op die toneel dood. Beerhouse was Sondag gesluit ná die voorval.
Volgens die personeel by Beerhouse was Kanyona 'n geliefde kollega en vriend, met 'n vriendelike houding en gewillige glimlag. Hy het voorheen in die veiligheidsbedryf gewerk en is die pa van 'n vyf maande oue babadogtertjie.
"Ter ere aan ons vriend en kollega, Joe Kanyona, sal Beerhouse om 16:00 Maandag heropen met 100% van die dag se wins wat aan Joe se familie sal gaan," het die kuierplek gesê.
Konst. Noloyiso Rwexana, polisiewoordvoerder, het die voorval aan Maroela Media bevestig en gesê 'n saak van moord word ondersoek. Niemand is nog in verband met die voorval in hegtenis geneem nie.